钦定古今图书集成/明伦汇编/氏族典/第061卷 > 《廖用贤尚友录》 > 余应桂
## 钦定古今图书集成/明伦汇编/氏族典/第061卷 > 《廖用贤尚友录》 > 余应桂

按《明外史余应桂传》：“应桂，字二矶，都昌人。万历四十
七年进士。历知武康、龙岩、海澄三县。吏事精敏，下不
能欺。崇祯四年，征授御史，引疾归。七年，还朝，出按湖
广。贼逼承天，应桂身护献陵，乘城守御，贼不敢逼。期
满当代，命再巡。十年，巡抚王梦尹罢，即擢应桂右佥
都御史代之。其冬，总理熊文灿至广布招降之，令刘”
国能先降。明年春，张献忠亦降。马进忠西走，马光玉、
贺一龙、李万庆、顺义王九条龙等尽萃于麻城、黄安。
会文灿至麻城，应桂请协击，不从。已，文灿檄诸道兵
合击贼于茶山。贼于应桂所分地逸出，文灿遂劾其
后期误军，逮至下狱。初，应桂虑献忠反复，贻书文灿，
其书为献忠逻者所得。献忠牒郧阳巡抚戴东旻，东
旻闻之文灿，文灿遂再纠应桂。帝怒，下法司，并按遣
戍。已而献忠反，文灿伏诛，东旻亦瘦死狱中。廷臣交
章荐应桂。十六年召为兵部右侍郎。十一月，督师孙
传庭战殁，命应桂兼右佥都御史往代之。将至山西，
贼已入其境，逡巡不敢进。帝责以逗遛，夺职。未几，京
师陷，应桂遂家居不出；久之，死于难。